Johann von Staupitz
Johann von Staupitz var en tysk teolog og munk, der i en årrække var Martin Luthers foresatte og skriftefar.
Staupitz, der stammede fra en sachsisk adelsfamilie, indtrådte i 1490 hos augustinereremitterne og tog i 1500 den teologiske doktorgrad. I årene 1503-1520 var han generalvikar (leder) af de tyske augustinereremitters observantkongregation. I den egenskab mødte han i 1506 Luther, som han ved forskellige lejligheder støttede, og hvis skriftefar han blev. Skønt han i begyndelsen var velvillig over for Luthers reformatoriske kurs, lod han sig ikke overbevise om dens rigtighed i sidste ende.
1520-1521 var Johann von Staupitz domprædikant i Salzburg, hvorefter han indtrådte hos benediktinerne og fra 1522 til sin død i 1524 var abbed i benediktinerklosteret Skt. Peter i Salzburg.